Fire mænd på crossere blev mødt med en byge af sigtelser, da Østjyllands Politi mandag aften standsede dem ved havnen.

Annonce

Det gik helt galt for en 23-årig mand fra Risskov, da han mandag aften forsøgte at undslippe en politipatrulje på sin firhjulede crosser.

Klokken 18.23 observerede en patrulje fra Østjyllands Politi to af de såkaldte ATV-crossere på Nordhavnsgade.

Forinden havde ordensmagten modtaget flere henvendelser om hensynsløs kørsel på ATV'er.

Flere henvendelser om hensynsløs kørsel med ATV i Aarhus. 2 anholdt for at køre på en uindregistreret ATV og i påvirket tilstand #politidk— Østjyllands Politi (@OjylPoliti) August 1, 2016

Den ene havde ingen nummerplade, men da patruljen ville veksle et ord med føreren, kørte begge ATV'er over for rødt lys ved Mindebrogade.

Den ene forulykkede i krydset Mindet/Sydhavnsgade, hvor den 23-årige fører påkørte en personbil.

Hans passager blev anholdt ved ATV´en, mens føreren selv måtte trækkes op af et improviseret nærliggende skjulested i en skraldespand, oplyser politiet.

Han er nu sigtet for narkokørsel, kørsel i frakendelsestiden, kørsel frem for rødt lys, diverse færdselsovertrædelser og besiddelse af hash.

Den anden ATV blev standset af en patrulje på Toldbodgade. Den blev ført af en 18-årig mand, der nu er sigtet for narkokørsel og besiddelse af hash. Passageren - en 16-årig mand fra Vamdrup - er ligeledes sigtet for besiddelse af hash.